Jimmi Pietraszek er vant til færger, så at skulle tilbringe en aften og nat på færgen mellem Ærø og Svendborg betød ikke så meget for hans humør.

Ved 11-tiden kom færgen fri fra sandbanken, og så gik kursen mod Ærøskøbing, hvorefter Jimmi Pietraszek og de andre passagerer kunne begive sig hjem.

Han fortæller om en rigtig god stemning og godt humør om bord på færgen i aftes og i nat.

- Godt vi kom fri, for der var ikke mere mad tilbage. På vejen ind til Ærøskøbing blev de sidste pommes frites spist, og så var der ikke mere tilbage tilbage, siger han.

Rundstykker til morgenmad

Jimmi Pietraszek siger, at især børnene har nydt det ufrivillige ophold, fordi de har spist mange is og pommes frites. Morgenmaden stod på lune rundstykker, toast - og pommes frites.

- Alle har grint af det. Vi er alle trætte, men ikke sure. Vi har sovet på gulvet eller på nogle stole, der blev skubbet sammen, siger han.

I løbet af formiddagen kom der så meget vand under færgen, at den kunne komme fri fra sandbanken.